Փարիզ (թերթ)

«Փարիզ», ֆրանսահայ շաբաթական, ապա կիսամսյա լրատու պարբերական։ Լույս է տեսել 1860-1863 թվականներին, Փարիզում։ Խմբագիր-տնօրեն՝ Ա․ Մուրադյան, պատասխանատու հրատարակիչ՝ Վ․ Լանգլուա։ 

Տարածվել է Արևմտյան Հայաստանում և Թուրքիայի խոշոր քաղաքներում, Մերձավոր Արևելքում, Հնդկաստանում, Ռուսաստանում, Ֆրանսիայում, ԱՄՆ-ում և այլուր։ Հիմնականում անդրադարձել է արևմտահայ հասարակական, տնտեսային և առևտրային կյանքի հարցերին։ Կարևորել է Ազգային սահմանադրության մշակման անհրաժեշտությունը։ 

Հանդես է եկել երկրագործությունը, հատկապես բամբակի մշակումը, զարգացնելու առաջարկով և, որպես ժողովրդի կենսամակարդակի բարձրացման ուղի՝ ջատագովել առևտուրը այլ երկրների հետ։ Առանձին համարներ է նվիրել Արևմտյան Հայաստանի ներքին կացությանը, լուրեր հաղորդել թուրքական բռնությունների դեմ հայերի ինքնապաշտպանական ելույթների վերաբերյալ։

Ծանոթագրություններ 

Ֆրանսիայի հայկական թերթեր
Հայկական հասարակական պարբերականներ
Հայկական քաղաքական պարբերականներ
Հայկական լրատվական պարբերականներ